BRATISLAVA. Ministerstvo zdravotníctva SR v súčasnosti vyhodnocuje druhé kolo výberového konania na prevádzkovanie ambulantnej pohotovostnej služby. O koľko z nich prejavili organizátori záujem, zatiaľ známe nie je.
Informovala o tom informovala hovorkyňa MZ SR Zuzana Eliášová.
"V druhom kole výberových konaní na prevádzkovateľov ambulantnej pohotovostnej služby mohli uchádzači podať žiadosť na MZ SR do 1. augusta, pričom rozhodujúcim dňom je deň podania prihlášky na poštovú prepravu," povedala Zuzana Eliášová.
"Následne budú výberové komisie posudzovať jednotlivé žiadosti. Jedine výberové komisie sú oprávnené hodnotiť žiadosti a ich obálky. Preto bude možné poskytnúť bližšie informácie k prebiehajúcemu výberovému konaniu až po jeho vyhodnotení," uviedla Eliášová.Prečítajte si tiež:Čítajte
Ministerstvo podľa nej nie je povinné zo zákona vyhlásiť tretie kolo výberových konaní. "Rezort však môže vyhlásiť ďalšie výberové konanie na konkrétne body, ktoré ostanú neobsadené na základe žiadosti," spresnila.
Ambulantné pohotovosti fungujú po novom od 1. júla. Organizátor doteraz chýba na 13 zo 136 bodov pohotovostí pre deti a dospelých.
Vyplýva to z počtu organizátorov, ktorí si od ministerstva zdravotníctva prevzali povolenia a poverenia na ich prevádzkovanie.
Ambulantná pohotovostná služba slúži najmä pre prípady náhlej zmeny zdravotného stavu, ktorá bezprostredne neohrozuje život.
"Teda pre prípady, keď by pacient za normálnych okolností využil služby všeobecného lekára," uviedla Eliášová.
Zdôraznila, že Ambulantné pohotovostné služby nie je pre ťažké stavy, ako sú napríklad infarkty alebo vážne zranenia.
O takýchto pacientov je podľa ministerstva bezodkladne postarané na urgentných príjmoch v nemocniciach, v prípade potreby sa priamo volá záchranka.